Batalio di Kursk

La batalio di Kursk, anke nomizita Operaco Citadelo, esas la nomo di serio di kombati qui eventis de julio til agosto 1943 en la samnoma regiono di Rusia, dum la Duesma mondomilito. En la batalio, Germana armeo facis lua lasta atakado en l'estala fronto, ed uzis lua maxim multa tanki, lua maxim moderna armi, lua maxim bona infantrio e generali, kontre la trupi dil Reda Armeo de Sovietia.

Lua kodexo-nomo por la Germani esis Operaco Zitadelle (Citadelo), e konsideresas un ek la maxim granda infantriala batalii, e la maxim granda batalio inter tanki de la historio: cirkume 3 milion soldati, plua kam 6300 tanki e cirkume 4400 avioni uzesis dum la kombati.

L'atakado Sovietiana de la 12ma di julio til la 23ma di agosto 1943 esis l'unesma okaziono en ke la Reda Armeo vinkis Germani dum la somero. La batalio di Kursk esis importanta pro ke unesmafoye la taktiko Germana nomizita Blitzkrieg vinkesis ante ke ol povus ruptar l'enemika defensi, ed anke reprezentis triumfo di la strategio Sovietiana. La strategio e taktiki Sovietiana uzita en la batalio pose docesis en milital akademii.

Pos la vinko Sovietiana en Stalingrad, Reda Armeo komencis serio di atakadi qui koaktis Germani evakuar la nomizita "Armeo Grupo A", lokizita en Kaukazia, por timir ke ica trupi e l'avanposteno di Kuban restis izolita (to reprezentus dizastro plu granda por la Germani kam Stalingrad). Sovietiani troexplotis lia vinko, irante preter Harkiv, proxim la kazerno dil generalo Erich von Manstein en Zaporozhye, de ube repulsesis per kontreatako komandita dal sama generalo. Camaniere, Germani itere kaptis Harkiv. To kreis avanposteno Sovietiana kun centro en Kursk (videz triesma batalio di Kharkiv).

Hitler decidis destruktar l'avanposteno, e kredis ke Germania havis suficanta militala moyeni por itere iniciar ataki. Sovietiani deskovris Germana projeto e preparis defensi en l'avanposteno por unesme fatigar Germana trupi, e pose kontreatakar la trupi fatigita. La nomizita "Operaco Husky" (desembarko di Federiti en Sicilia) extingis omna esperi Germana, e l'"Operaco Citadelo" suspensesis.

En Kursk, Germani trouzis lia rezervi di tanki. La du armei perdis multa soldati, ma por Germania divenabis plu multe desfacila remplasar la perdaji. Kursk signifikis la komenco di la marcho Sovietiana vers Berlin.

 Referi 

Kursk
Kategorio:Historio di Rusia